Diari Oficial de la Generalitat Valenciana


Sumari del DOGV 5436, del 25-01-2007 (2007/774)

RESOLUCIÓ de 15 gener de 2007, del director de l'Institut Cartogràfic Valencià, per la qual s'aproven les bases reguladores per a la concessió de beques per la Direcció de l'Institut Cartogràfic Valencià.
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5436

Data del DOGV
:   25-01-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/774


Data del document
:   15-01-2007

Organisme emissor
:   Institut Cartogràfic Valencià

Tipus de document
:   Resolució

Anàlisi jurídica

 Descriptors 

:   * Institut Cartogràfic Valencià
    * suport econòmic
    * ciències físiques
    * ajuda pública
    * enginyer
    * matemàtiques
    * assignació per estudis
    * cartografia
    * professió de la informàtica

L'Institut Cartogràfic Valencià, segons la Llei 9/1997, de 9 de desembre, de la Generalitat Valenciana, té atribuïdes, entre altres, les competències per a la investigació i desenvolupament de noves tècniques en el domini de l'enginyeria geodèsica, cartogràfica i topogràfica, tasques que recolzen l'elaboració, reproducció i distribució de treballs cartogràfics de base.   
Per a l'execució dels treballs geodèsics, geofísics o cartogràfics, en els quals té competència atribuïda l'ICV, es requerixen coneixements teòrics i pràctics, que com en el cas d'altres matèries tècniques, estan sotmesos a la vertiginosa evolució tecnològica d'innovació, encara més si és possible en societats com l'actual on la informació requerix fluxos actius d'alta dinàmica. Estos requeriments accentuen la necessitat formació especialitzada i contínua dels professionals que presten els seus servicis en els mencionats camps.  
Per tant, per a compliment de les funcions encomanades en la Llei 9/1997, l'Institut Cartogràfic Valencià preveu la convocatòria de beques, per al desenvolupament de tasques de formació i investigació en noves tecnologies de producció i optimització de processos, oferint l'oportunitat d'evolucionar tècniques i mètodes cap a altres de major eficàcia i eficiència, així com l'elaboració de nous productes i servicis, amb el consegüent benefici del ciutadà.  
En virtut d'això, fent ús de les facultats que em conferix el Decret 108/1992, de 6 de juliol, del Govern Valencià, pel qual es regula la concessió de beques, i el Decret 186/2000, de 22 de desembre, del Consell de la Generalitat Valenciana, pel que s'aprova el Reglament Orgànic i Funcional de l'Institut Cartogràfic Valencià,  
DECRETE   
Primer. Objecte  
La present resolució té com a objecte establir les bases reguladores per a la concessió, en règim de concurrència competitiva i d'acord amb els principis d'objectivitat i publicitat, d'ajudes per a la formació i investigació en matèria de desplegament i aplicació de noves tecnologies i optimització de processos cartogràfics en l'Institut Cartogràfic Valencià.  
Les ajudes adoptaran la forma de beques de formació i investigació i seran finançades a càrrec dels pressupostos assignats a l'ICV per la Generalitat Valenciana.  
Segon. Requisits dels beneficiaris  
Podran ser beneficiaris de les beques previstes en la present resolució, aquelles persones físiques amb plena capacitat d'obrar, que no estiguen inhabilitades per a l'obtenció d'ajudes o subvencions públiques i reunisquen les condicions següents:  
a) Posseir la nacionalitat espanyola o ser nacional d'un país membre de la Unió Europea o estranger resident a Espanya en el moment de sol·licitar la beca. En els dos últims casos, serà necessari que el sol·licitant posseïsca un domini complet de l'idioma espanyol, circumstància que serà comprovada per la Comissió de Valoració per mitjà d'entrevista personal.  
b) Estar en possessió del títol exigit en la corresponent convocatòria i haver-lo obtingut en els tres anys acadèmics precedents a esta o acreditar l'abonament dels drets per a la seua expedició, abans del termini de presentació de sol·licituds.  
Els enginyers superiors podran presentar certificació de tindre cursades totes les assignatures de la titulació i que tan sols tenen pendent la realització del projecte fi de carrera.  
Els títols obtinguts en l'estranger o en centres espanyols no estatals, hauran d'estar convalidats o reconeguts en el moment de presentar la sol·licitud o acreditar-se documentalment que l'homologació es troba en tramitació.  
c) No haver sigut beneficiari o no ser-ho en el moment de la sol·licitud de beques de l'ICV concedides en convocatòries anteriors.  
d) No patir malaltia ni trobar-se afectat per limitació física o psíquica que impedisquen portar a terme els estudis o treballs a realitzar. Estos requisits hauran de posseir-se el dia de finalització del termini de presentació de sol·licituds i mantindre fins al moment d'adjudicació de les beques.  
Tercer. Convocatòries  
1. El procediment de concessió de les beques s'iniciarà d'ofici per mitjà de convocatòria pública del director de l'ICV.  
2. En la convocatòria ha de figurar:  
a) El nombre de beques convocades, en la o les titulacions relacionades a continuació:  
- Enginyer/a tècnic topògraf o enginyer/a superior en Geodèsia i Cartografia.  
- Enginyer/a Informàtic.  
- Llicenciats en Físiques/Matemàtiques.  
- Enginyer/a en Telecomunicacions.  
- Enginyer/a Tècnic Agrícola o Enginyer/a Agrònom.  
b) El període de duració de les beques serà l'establit en la resolució d'adjudicació que resulte per a cada una d'elles, concloent el 31 de desembre de cada un dels exercicis econòmics on es resolguen les beques convocades. Poden prorrogar-se per 12 mesos més, de conformitat amb el que disposa l'article tercer del Decret 108/1992, del Govern Valencià, i a condició que existisca consignació pressupostària per este concepte, en l'exercici econòmica per al qual s'acorda la seua pròrroga.  
c) La determinació que l'adjudicació es durà a terme en règim de concurrència competitiva.  
d) Els requisits específics que han de reunir els sol·licitants i la forma d'acreditar-los per a garantir unes condicions d'efectiva concurrència.  
En este sentit, les corresponents convocatòries podran establir com a requisit que l'expedient acadèmic del sol·licitant abaste un mínim de nota mitjana, especificant el barem que haja d'aplicar-se per al seu càlcul.  
e) El termini de presentació de sol·licituds i òrgan a què hagen de dirigir-se, a les quals s'aplicaran les previsions de l'article 23.3 de la Llei 38/2003, de 17 de novembre, General de Subvencions.  
f) El model de sol·licitud de la convocatòria.  
g) La documentació i informes que s'hagen d'adjuntar a l'imprés de sol·licitud.  
h) Els criteris de valoració de les sol·licituds.  
i) Indicació dels òrgans competents per a la instrucció i resolució del procediment.  
j) El crèdit pressupostari a què s'imputaran les beques i la quantia total màxima d'estes dins dels crèdits disponibles i la quantia estimada de la beca.  
k) Els mitjans de comunicació o publicació, de conformitat amb el que preveu l'article 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, que garantisquen una adequada difusió i la seua accessibilitat pels interessats.  
l) El termini màxim per a resoldre el procediment i notificar la corresponent resolució, especificant el caràcter desestimatori de la falta de resolució en termini.  
m) La indicació que la resolució que acorde o denegue la concessió de la beca posa fi a la via administrativa, així com els recursos que contra aquella procedixen i l'òrgan davant el qual hauran d'interposar-se.  
n) Cada convocatòria determinarà, segons corresponga, les percepcions a què tenen dret els beneficiaris pels conceptes següents: assignació mensual, inscripció i gastos per assistència a congressos i reunions relacionades amb la seua formació o estada en altres centres, nacionals o estrangers i, eventualment, allotjament i manutenció. A més, determinarà les restants condicions a què específicament s'ajustarà el gaudi de les respectives beques.  
Quart. Comissió de valoració  
La composició de la comissió que tindrà a càrrec seu l'apreciació dels requisits exigits i l'avaluació dels mèrits al·legats pels sol·licitants i a la que correspondrà elevar la proposta motivada al director de l'ICV per a la resolució del procediment, serà l'especificada en cada convocatòria. La dita comissió estarà integrada pels membres següents:  
President:   
- El cap del Servici de Projectes Cartogràfics de l'ICV.  
Vocals:   
- 4 tècnics de l'ICV, designats pel director de l'entitat.  
Secretari:  
- Un funcionari adscrit a l'ICV, que alçarà acta de totes les reunions de la comissió avaluadora, que serà designat pel gerent de l'ICV.  
La Comissió Avaluadora adaptarà el seu funcionament al que establix la convocatòria i de manera subsidiària, a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
Cinqué. Procediment de selecció  
L'avaluació i selecció de les sol·licituds, que es desenvoluparà en dos fases, es realitzarà en règim de concurrència competitiva i prenent en consideració la documentació aportada en la sol·licitud.  
Primera fase: valoració dels mèrits al·legats pels candidats que queden acreditats en la documentació aportada, d'acord amb els criteris següents:  
1. Per expedient acadèmic relatiu a la titulació exigida en la corresponent convocatòria, fins a 3 punts.   
2. Coneixements addicionals en les matèries pròpies de la beca, acreditats per mitjà de cursos, experiències laborals, etc.: fins a 4 punts.  
3. Coneixements de valencià, per mitjà d'aportació de certificat emés per la Junta Qualificadora de Coneixements de Valencià: fins a 1 punt.  
4. Coneixements d'altres idiomes relacionats amb la literatura científica del tema de la beca, fins a un màxim d'1 punt, valorant-se a raó de 0,20 punts per curs o la seua equivalència si es tracta de cicles d'Escola Oficial d'Idiomes, així com 0,20 per cada 12 crèdits d'idioma comunitari, corresponents a títol oficial expedit per la universitat, de llicenciatura en les distintes filologies o de mestre: especialitat de llengua estrangera, sempre que no haja sigut objecte de valoració per l'apartat de formació.  
5. Discapacitat igual o superior al 33 per cent, 1 punt, quan el grau de discapacitat siga superior a 65%, 2 punts, devent-se en ambdós supòsits acreditar-se, per mitjà d'aportació de certificat expedit per la Conselleria de Benestar Social -o l'òrgan competent si es tracta de persones que procedixen d'una altra comunitat- que acredite, si és el cas, que la persona sol·licitant presenta una discapacitat física, psíquica o sensorial igual o superior al 33%.  
Segona fase: entrevistes de selecció.  
La Comissió de Valoració realitzarà una entrevista de selecció als 10 candidats que major puntuació hagen obtingut en la valoració de documentació i mèrits avaluats en la fase anterior, en cada una de les beques convocades. Una vegada realitzada esta entrevista, serà valorada amb un màxim de 10 punts en informe motivat de la Comissió de Valoració.  
Sisé. Resolució  
Les beques seran adjudicades mitjançant una resolució del director de l'Institut Cartogràfic Valencià, a la vista de la proposta de la Comissió Avaluadora, en el termini màxim de tres mesos, comptats a partir de l'endemà de la publicació de la present convocatòria en el Diari Oficial de la Comunitat Valenciana. La resolució de concessió de beques es publicarà en el Diari Oficial de la Comunitat Valenciana, acte que, d'acord amb els articles 58, 59 i 60 de la Llei 30/1992, de Règim Jurídic de les Administracions Públiques i del Procediment Administratiu Comú, tindrà l'efecte de notificació als interessats.  
 En la resolució de concessió s'incorporarà una borsa de reserva dels aspirants que no resulten adjudicataris, ordenats d'acord amb la puntuació obtinguda, per a cobrir les vacants que puguen sorgir durant el període de gaudi. La condició d'integrant de la borsa de reserva no generarà en cap moment compromís d'accedir a la condició de becari, ni expectativa de cap relació laboral amb la Generalitat Valenciana.   
- La no-resolució adjudicant dins del termini establit en el paràgraf anterior, produirà l'efecte de la desestimació presumpta de les sol·licituds presentades, en els termes que preveu l'article 44 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.   
- El director de l'Institut Cartogràfic Valencià, es reserva la facultat de deixar deserta l'adjudicació de les beques convocades i d'interpretar el contingut d'estes bases.   
- Si és el cas, la pròrroga de les beques, segons es prevé en la clàusula tercera apartat b), de la present resolució, s'efectuarà mitjançant una resolució del director de l'ICV, amb un informe previ del cap de Servici de Projectes Cartogràfics.  
Les resolucions a què es referixen els paràgrafs anteriors esgoten la via administrativa i contra elles podrà interposar-se recurs de reposició davant de l'òrgan que va dictar l'acte, en el termini d'un mes a comptar de l'endemà de la notificació de la resolució corresponent o recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar del següent al de la notificació de la resolució corresponent.  
Seté. Quantia i impossibilitat de realització de pagaments anticipats  
1. Les beques de formació que es concedisquen d'acord amb la present resolució, es finançaran a càrrec de l'aplicació pressupostària corresponent del pressupost assignat a l'ICV per la Generalitat Valenciana per a cada exercici. Les possibles pròrrogues es faran a reserva que en els pressupostos dels anys corresponents existisca dotació pressupostària suficient i adequada.  
2. La quantia de la beca tindrà una quantia màxima de 16.800 euros anuals i el seu import s'abonarà per mensualitats vençudes a raó de 1.400 euros mensuals, no admetent-se la realització de pagaments anticipats ni d'abonaments a compte. En tots els pagaments, si procedix, s'efectuarà la corresponent retenció a compte de l'Impost sobre la Renda de les Persones Físiques.  
La quantia de les pròrrogues de beques ja concedides i de les corresponents a convocatòries futures es podrà actualitzar el dia u de gener de cada any mitjançant una resolució del director de l'ICV.  
3. En el cas que el cap del Servici de Projectes Cartogràfics informe que el nivell de dedicació i rendiment de qualsevol dels becaris no són satisfactoris, el director de l'ICV podrà interrompre el pagament de la beca.  
Huité. Drets, obligacions, tutories i incidències de les beques  
1. Són drets dels becaris en l'àmbit d'esta convocatòria:  
a). Percebre l'ajuda econòmica establida en la convocatòria, que no tindrà naturalesa salarial.  
b). Obtindre de l'ICV la col·laboració i suports necessaris per al desenvolupament normal de la seua formació, especialització i capacitació professional en l'àmbit de la cartografia.  
2. Una vegada reben la notificació d'haver sigut seleccionats per al gaudi d'una beca, els becaris estaran obligats a:  
a) Realitzar les activitats previstes en els seus programes de formació i especialització tècnica l'elaboració dels quals correspondrà al tutor designat per l'ICV.  
b) Complir els objectius del programa de formació i especialització amb aprofitament i les directrius establides pel seu tutor.  
c) Atindre's al règim intern o de funcionament de l'ICV. A este efecte, el cap de Servici de Projectes Cartogràfics de l'ICV, disposarà el sistema a través del qual es desenvolupen les pràctiques professionals d'acord amb els mitjans disponibles, havent de dedicar el becari a estes activitats de formació i especialització objecte de la beca.   
d) Mantindre secret i confidencialitat sobre qualsevol informació obtinguda de l'ICV durant el desenvolupament de la beca, sense autorització prèvia del director de l'ICV. Esta obligació es mantindrà encara després que el becari concloga la seua vinculació amb l'ICV.  
e) Les dades obtingudes pels becaris dels estudis realitzats són propietat de l'Institut Cartogràfic Valencià, i cap becari no podrà publicar cap article, ni remetre cap comunicació a qualsevol entitat o organisme, sobre matèries relacionades amb el tema de la beca, sense autorització prèvia del director de l'ICV. En el cas que existisca autorització, el becari o la becària haurà de fer constar expressament en la publicació, que l'activitat s'ha realitzat per mitjà d'una beca de l'Institut Cartogràfic Valencià.  
f) Presentar el tutor o tutora designat en l'ICV, en l'últim mes de duració de la beca, una memòria d'activitats realitzades i si és el cas, resultats obtinguts en els projectes d'investigació o tesis doctorals desenvolupades.  
g) Les obligacions previstes en l'article 14 de la Llei 38/2003, General de Subvencions.  
h) El gaudi de les beques serà incompatible amb qualsevol altra beca o ajuda, així com amb el desenvolupament d'una activitat laboral que li impedisca complir les obligacions com a becari. La infracció d'esta regla autoritzarà a l'ICV, a revocar la concessió de la beca.  
i) La condició de becari no generarà relació laboral o cap administrativa amb l'ICV o la Generalitat Valenciana. La condició d'integrant de la borsa de reserva de becaris/es tampoc generarà en cap moment cap relació laboral amb l'ICV o la Generalitat Valenciana, ni compromís d'accedir en qualsevol moment a la condició de becari o becària.  
3. A més d'estos drets i obligacions generals, les respectives convocatòries establiran aquells que específicament puguen ser exigibles.  
Nové. Cobertura sanitària de les persones que resulten adjudicatàries  
Amb la finalitat de donar cobertura sanitària a les persones adjudicatàries de les beques, seran incloses en una pòlissa col·lectiva a subscriure per l'ICV amb una companyia privada de servicis sanitaris.   
Deu. Règim jurídic  
Les beques es regiran, a més de per les bases regulades en la present resolució, per la Llei 38/2003, de 17 de novembre, General de Subvencions i les seues disposicions de desplegament i Decret 108/1992 del Govern Valencià, pel que es regula la concessió de beques i si no n'hi ha, s'aplicaran les normes de dret privat.  
DISPOSICIÓ FINAL  
Esta resolució entrarà en vigor l'endemà de la publicació en el Diari Oficial de la Comunitat Valenciana.   
València, 15 gener de 2007.- El director: Emilio Forcén Tárrega.